Where in the World? - Astrodienst Guest user u1349735364
28-Jul-2017, 13:24 UT/GMT Onafhanklike ondersoek ná Parktown-seun verdrink | Netwerk24
Onafhanklike ondersoek ná Parktown-seun verdrink
Deur Brümilda Swartbooi 17 Januarie 2020 15:57
’n Onafhanklike ondersoekspan sal aangestel word om die omstandighede om die dood van Enock Mpianzi (13) tydens die Parktown Boys’ High School se oriënteringskamp vir gr. 8-leerlinge te ondersoek.
Só het Panyaza Lesufi, Gautengse LUR van onderwys, Vrydag aan joernaliste by die skool gesê.
Hy het die media Vrydagmiddag ingelig oor die jongste verwikkelinge nadat hy uit Noordwes teruggekeer het waar hy gehelp het om na Enock te soek.
Panyaza Lesufi Vrydag langs die Krokodilrivier besig om Enoch Mpianzi (13) te soek. Foto: Felix Dlangamandla
Die seun se lyk is Vrydag by die Krokodilrivier opgespoor. Hy het vermoedelik verdrink.
“’n Volledige verslag sal saamgestel word. Die onafhanklike ondersoekspan se uitkoms sal bepaal wie verantwoordelik gehou sal word,” het Lesufi gesê.
Lesufi kon nie bevestig of die leerlinge reddingsbaadjies gedra het nie.
“Ons eerste prioriteit was om Enock te vind. Ek kon nog nie alles met die skoolhoof en opvoeders bespreek nie.”
Sowat 200 seuns het die oriënteringskamp bygewoon. Volgens Lesufi was die kamp nie verpligtend nie.
“Leerlinge wat dit nie bygewoon het nie, was siek of hulle kon nie daarvoor betaal nie.”
Volgens Lesufi het die seun uitgesien na die kamp.
“Enock se ma het gesê hy kon nie die aand voor die tyd slaap nie, want hy was te opgewonde. Sy ma beskryf hom as ’n vriendelike seun. Hy wou eendag graag ’n prokureur word,” sê Lesufi.
Meer oor: Panyaza Lesufi | Enoch Mpianzi | Parktown Boys’ High School | Oriënteringskamp